Datasets:

R5dwMg

/

foodiereview_yue

like 2

禮盒內包括10款朱古力，粒粒都唔同，立體造型並有唔少款式喺同賀年相關，此外，亦有10片曲奇，共5款口味，全獨立包裝，衛生方便。怕你收到盒禮盒唔知咩味打咩味，一大張示意圖就清楚不過。右邊喺朱古力，粒粒的骰，但造型別緻，10款口味包括番石榴軟心朱古力、榛子奇脆牛奶朱古力、杏仁糖碎純黑朱古力、福雞報喜榛子脆米純朱古力、福字牛奶軟心朱古力、富貴大吉橘味朱古力、大吉蘋果軟糖純朱古力、桃花黑加侖子朱古力、四兄弟原粒榛子純朱古力、威士忌酒心朱古力。

小弟只試咗其中部份款式。番石榴軟心朱古力外層嘅朱古力殼做得夠薄，一口好脆口，內餡嘅番石榴軟心既柔滑，又帶有好出嘅番石榴味，真喺好食。福雞報喜榛子脆米純朱古力外形就自然最應節，呆呆嘅雞樣內裡喺榛子、脆米、純朱古力嘅組合，食落非常有口感。

福字牛奶軟心朱古力依一粒除咗心朱古力面做咗個福字，其實，就唔算好特別，中間嘅軟心亦無番石榴嘅軟心咁滑。富貴大吉橘味朱古力除咗外形做成大吉之外，唔止有姿勢，仲好實際，中間嘅橙味朱古力好突出，真喺講得好有橙香。

大吉蘋果軟糖純朱古力跟以上幾粒，依一粒做法又有少少唔同，中心都喺純朱古力，而蘋果味喺嚟自中間粒軟糖，煙煙韌韌，又幾好食。桃花黑加侖子朱古力跟富貴大吉橘味朱古力差唔多，除咗外形有少少別緻之外，味道上黑加侖子味香甜突出。

四兄弟原粒榛子純朱古力比較難切開，就一啖放入口，薄薄嘅純朱古力外殼下包住香脆嘅原粒榛子，簡單而好食。而左邊一排喺曲奇， 5款口味分別喺金元寶原味曲奇、紫薯曲奇、士多啤梨雲石曲奇、朱古力糖薑曲奇、亞麻籽曲奇，因為每款口味有2片，所以，全部口味都試一片。

金元寶原味曲奇原味嘅牛油曲奇，雖然牛油味唔算好犀利，但口感好鬆脆。紫薯曲奇一身紫衣，不過，無期待中咁有紫薯味，嚟得比較淡淡嘅紫薯而已。士多啤梨雲石曲奇5塊曲奇中，最靚就喺依一塊，做成雲石紋，味道帶少少士多啤梨香味，味道唔錯。

朱古力糖薑曲奇咁多款，最得歡心要數依一塊，因為既有濃郁朱古力味，薑味又夠突出，個性最鮮明。亞麻籽曲奇曲奇內混有好多亞麻籽，咬落質感就更加鬆脆有口感。以往食過好幾次龍島嘅朱古力，都知有一定嘅質素，今次應該喺第一次食佢啲曲奇，估唔到同樣有水準，再次多謝朋友嘅餽贈。

作為晚輩，就梗喺我哋去親友屋企拜年多過人哋嚟我處拜年，所以，屋企都甚少會擺放全盒，試過好幾年都有買定啲糖果放入全盒，最終發覺都喺兩公婆密密食咁食晒，故近年都無乜點再搞。近日，收到朋友送嚟嘅小禮物，原來喺奇華餅家嘅「熊貓賀年禮盒」，內有5款應節小食，啱晒當為全盒。

草莓味熊貓曲奇粉紅花紋令佢更萌，同樣質感鬆化，但草莓味道較薄，不及朱古力味嚟得突出。炸油角油角算喺迷你版，細細隻的骰可愛，就算一口一件都無問題。啲油角口感香脆，外皮酥香，內裡填滿脆口嘅花生粒及甘香嘅白芝麻，又唔太甜，又唔油膩，實在不俗。

笑口棗粒粒炸到爆口，真正笑口常開，但願人人生活都喺咁。炸得金黃嘅笑口棗非常鬆脆，充滿芝麻香，一粒接一粒，轉眼就食晒一小包。手製南棗合桃糕喺老婆至愛，因為佢啲南棗糕唔單止棗味濃，食落又唔黏牙，內含唔少合桃粒，好有咬口。

唔知你買咗糖果、瓜子等放全盒未，抑或好似小弟咁一切從簡？依個熊貓賀年禮盒就算唔喺自用當全盒，送禮一樣得體，5款小食，正所謂五福臨門，順祝各位身壯力健，鴻運當頭！

有位食友真喺好好人，一到啲節慶、生日，佢就總會送上點點心意，哪怕喺一小包曲奇，我都滿心感謝。今次收到嘅小禮物又幾得意，喺企鵝一隻，當然，又喺啲食得嘅嘢啦。戴晒冷帽、頸巾嘅大企鵝，喺嚟自馬莎嘅貨品，究竟喺乜？

原來喺朱古力曲奇，賣點就喺做成企鵝嘅形狀。打開罐內，共有兩大包嘅朱古力曲奇，每包約14、5片左右，而外形都算做得神似，而曲奇本身嘅朱古力味都幾香濃，始終都加入唔少化學成分，所以，保持到個鬆脆度。依個曲奇系列食評近幾個月都寫少咗，不過，仍然多謝眾多老友們久唔久嘅餽贈，等小弟嘅曲奇食評可以久唔久又登吓場！

這一家創辦自1947年嘅日本洋菓子老店「銀座‧西點」晌網上有唔少食評，所以，佢嘅背景、歷史就唔多講。友人真喺好細心，怕未知幾時先又再見到面，就預早醒小弟一份生日禮物，就喺銀座‧西點嘅酥餅禮盒，曲奇、酥餅類嘅產品，啱晒我啦。

包裝非常高雅，珍珠白嘅包裝紙，配以金綫，盡顯貴氣。打開包裝，內有6片店中名物「樹葉餅」及8條「芝士酥條」，全獨立包裝，方便衞生，但友人話晌日本全人手製作，兼且無添加，空運到港，所以食用期短。盒內仲附有一份單張，介紹店中所有產品，包括曲奇、酥餅、樹葉餅、維多利亞餅、芝士酥條及牛油酥條，並有多款禮盒。

樹葉餅如一貫酥餅類產品，主要以西式酥皮嚟做，口感猶如常食到嘅蝴蝶酥之類，不過，做成樹葉形，此外，從單張所見亦有細塊啲嘅「小樹葉餅」。咬落確然非常酥脆，又富有牛油香，餅面灑滿沙糖，卻又唔會太甜。芝士酥條同樣以酥皮為製作基礎，注入芝士元素，入口一樣酥脆至極，但鹹香濃郁嘅芝士味就更突出其個性。

比起樹葉餅，老婆超鍾意依個。小就兩款餅食都鍾意，簡直有「酥」認老豆啦，哈哈！再次多謝老友份心意，讓小弟一嚐這半世紀有多日本老店嘅招牌出品。

依家啲商家做生意，都會各出奇謀，最常見就喺搶「頭啖湯」嘅策略，四月尾講賣糉，八月推出月餅，所以，十一月出現聖誕禮品已好平常，就算收到都變得唔喺咩特別嘢。多謝友人，提早祝小弟聖誕快樂，送嚟小小聖誕心意。

奇華依一款蝴蝶酥，加入咗黑白芝麻，就添多一朕芝麻香，入口非常香脆。我仲記得佢哋有一款玉桂口味，印象中仲好食，唔知仲有無出呢。小紅莓牛油曲奇佢哋一向有出曲奇，所以，對此都唔陌生，禮盒內就有兩款迷你曲奇，先試小紅莓，簡單嚟講就喺牛油曲奇底加入紅莓乾，所以鬆脆嘅口感中，有煙韌嘅紅莓乾，酸酸甜甜，真喺幾好食。

杏仁片朱古力牛油曲奇另一款就加咗杏仁片，入口故然多份薄薄嘅杏仁片脆口感，而曲奇底嘅朱古力味亦香濃。原味手製鳥結糖奇華嘅鳥結糖都曾經食過好幾次，印象一向都唔錯，既有牛奶香味，唔會過份死甜，口感煙煙韌韌，混入唔少花生粒好有咬口。

雖然，唔喺整個禮盒都以曲奇為主，但「好友狂嚐曲」依個系列好耐無寫過喇，但話晒盒內都有兩款曲奇，就抽抽水放入依個系列啦！

早排同舊同事食飯，知道師姐下年初計劃去韓國濟州，但未定跟團定自由行，話晒小弟2012年都去過一轉，手頭上都有唔少資料、地圖及單張，所以，約咗今晚食飯聚一聚兼交收。佢話耐無食放題，投其所好，就食番餐放題，有時啲嘢就咁「橋」，一喺就成年無食放題，一食時隔兩個月又食一次。

雖然大井町位處荃灣食廈大鴻輝，好怕嚟呢度因為等電梯煩，不過，餐廳晌商場層，並非大廈層，所以搭扶手電梯上去就可以。餐廳佔商廈全層，地方非常之大，而且，最鍾意喺間隔成唔同大細嘅卡位，卡位嘅隔板又專登整高啲，變相有個私人空間，唔會受隔離枱咁多騷擾。

一入門口轉個彎，有個自助區，食開日式放題嘅朋友都知，主要會喺飲品、甜品自由取用專區。由於選擇多，都唔可以唔介紹一下。飲品3組大雪櫃，韓國、本土嘅樽裝、罐裝及紙包飲品，款式多達近廿款。不過，今次心水之選唔太多，所以，隨意揀幾罐飲吓。

果汁、熱茶想健康少少，另一邊位嘅果汁、熱茶可能啱你，不過，朋友試過啲果汁，話麻麻哋，因為味道偏甜。沙律、生果自由區除咗飲品，仲會搵到沙律同生果，雖然規模細，但總提供多個選擇俾有需要嘅客人。此外，酸薑、八爪魚仔亦晌度搵到。

順帶一提，牆邊貼上wifi密碼，方便客人使用。建議有提供免費wifi嘅餐廳，密碼就倒不如好似大井町咁大方啲貼晌當眼處，唔使吓吓煩到啲店員問密碼。此外，招呼唔錯，喺收銀態度有啲麻麻，上菜快，而且今晚仲無漏過單添，難得難得！

壽司壽司再細分為幾類，其中壽司A款喺一般大路嘢，如吞拿魚壽司、帶子壽司……等等，而B款就幾樣食材配搭嘅壽司。相中B款嘅魚籽醬拌赤蝦、花之戀、蔥花吞拿魚腩海膽，真喺唔錯，刺身食材本身夠新鮮，再以魚籽醬、蟹籽、蔥花、海膽相互配搭，拼發出多層次嘅鮮味。

唔止賣相做得精緻，味道亦比一般壽司更富層次、多變，而且，做得小巧，可以一啖一件，完全將壽司嘅滋味一次過放晒入口慢慢交融。卷物、軍艦、手卷因為老友都點咗唔少壽司，所以，同樣屬飽肚嘅卷物、軍艦、手卷就無再考慮叫。

見到有啲人為食海膽就叫客海膽手卷卻唔食啲飯，跑得山區多，見到啲山區小學生食嘅午飯，嘥嘢嘅事真喺做唔出。炸物食完一輪刺身、壽司，喺輪到香口嘅炸物出場，8款炸物當然樣樣都想試啦，不過，大家近排都有啲熱氣，所以，點炸物就要適可而止。

榴槤炸彈喺小弟指定要點，炸得外層香脆，榴槤餡亦都無欺場；墨魚軟骨又唔喺淨得啲軟骨，都連帶埋啲墨魚肉，又幾酥香好食；薯絲蝦，哈哈，今日都點咗幾多蝦嘅菜式，依一款以薯絲包住海蝦香炸，咬落外層卜卜脆，好有薯香，內裡蝦肉仍然爽爽哋，比想像中好食。

天婦羅食日本嘢，又點可以無天婦羅呢，5款天婦羅都喺慣常見到嘅款式，所以，隨意點少少，當睇睇佢哋嘅炸功如何！虎蝦天婦羅似乎喺心態上返本嘅必然之選，虎蝦取貨夠大隻，粉漿有少少厚，但可接受，至緊要唔會食到一口油；南瓜天婦羅亦喺心水之選，粉甜嘅南瓜做天婦羅真喺好適合；而冬菇天婦羅則較少食，以原隻冬菇嚟做天婦羅，效果幾好，脆口中有份軟腍嘅彈牙感。

蒸焗菜式味噌焗蠔喺蒸焗類嘅官方超人氣之選，當然要試，另一人氣選帶子北海燒亦都要試吓，焗薯角相信無乜特別啦，反而，嚟多客蟹肉蒸蛋啱我多啲。味噌焗蠔算唔錯，頗有蠔味，不過，焗一焗，隻蠔好縮水，至少一次一人兩客先試清當中嘅味道；帶子北海燒喺加入沙律醬同芝士一齊焗，香噴噴，不過帶子肉都喺細粒；都喺蟹肉蒸蛋得小弟歡心，蒸蛋做得蛋香滑溜，內裡唔足有蟹肉，仲有冬菇，喺一般茶碗蒸嘅蟹肉版，自然多一份鮮甜味。

鐵板料理如果夠人多，真想試佢個鐵板牛柳粒，不過，怕就算點一客多得滯食唔晒而嘥嘢，故6款鐵板料理只點咗日式炒雜菌同牛油粟米，當食番多少少纖維質嘅嘢。啲牛油粟米果然充滿牛油香，而且，粟米粒甜到你唔信；至於炒雜菌，都喺啲雞脾菇、秀珍菇、冬菇……之類大路雜菌炒埋一齊，健康素選。

一品料理食到家下，真喺九乘幾飽，留肚俾甜品之前，計落都仲有少少虛位，一於點多一客一品料理試吓。幾款一品料理中，兩款鍋物同蟹粥，相信好大份食唔落，清酒煮蜆按人頭俾，應該喺穩陣嘅選擇。真好，果然俾個二人份量細細碗，可以試試又唔怕撐爆肚。

蜆肉入口無沙，亦唔韌，帶少少酒香，做得不俗。湯 / 麵拉麵、烏冬當然都喜歡食啦，不過，去到放題，一來依一類嘢唔會做得特別出色，咁飽肚嘢就通常都放棄，二來，睇番佢哋嘅選擇，似乎唔喺有咩特別，就更加唔會試啦。

甜品上文介紹過近入口有個自助區，多款甜品可以自由任取，全部都喺做得的的骰骰。小巧精緻，當然唔可以同去大酒店食自助餐相比，但都叫有份心去製造，唔似喺「求求其其」。所以，數一數共有4款日式和果子、吉士泡芙、提拉米蘇、紐約芝士餅、朱古力布朗尼、巨峰提子奶凍、北海道牛乳奶凍、抹茶奶凍。

咁有心，小弟當然要支持吓，獨佔一碟甜點拼盤先。日式和果子揀咗櫻花同柨子，賣相幾得架，味道亦唔差喎，外皮軟糯，又唔太黏牙，饀心又唔會死甜；件布朗尼好濃朱古力味，濕潤挺實，內裡雖無混入合桃碎，卻有啲朱古力粒，唔錯；北海道牛乳奶凍勁牛奶味，質感又軟滑。

吉士泡芙、紐約芝士餅不過不失，喺提拉米蘇似件咖啡蛋糕多過一件意大利芝士餅，因為無酒香，蛋糕底只喺朱古力海綿蛋糕，非浸咗咖啡酒嘅餅底。自由區邊位仲放有一個雪櫃仔，裡面喺雪米糍同Fruttato Gelato，各試一粒，前者撞手神喺香芋味，啱晒我；後者其實晌一啲甜品店都遇過，當喺即開即用嘅雪糕球，雖然芝麻味極濃郁，但雪死晒，口感跟Gelato喺完全欠奉。

師姐揀咗Movenpick瑞士朱古力雪糕，佢話朱古力好香水濃，雪糕入口軟滑。小弟就喺黑糖粉絲，所以，揀Dreyer’s日本宇治抹茶黑糖迷你雪糕批，抹茶味真喺好幽香，不過，講真，啲黑糖味就點食都唔多覺。

依家放題店開到成行成市，無他嘅，作為客人而言，俾兩嚿半水就可以任飲任食，又刺身，又天婦羅……比起食自助餐平一大截，只要質素有番咁上下，就已經覺得回本。而作為餐廳，只緊要客多做旺個場，反正燈油火蠟、人工固定成本，有無客都要支出，多個客就多分收入，而且，放題多多少少屬流水作業，貨源成本又較易控制，唔似自助餐晚晚倒嘢食。

今晚嚟到「大井町」，環境、食物質量都叫人稱心滿意，值得翻兜。

有一段時間，晌香港成日聽到啲黑心食物，即喺啲極有問題嘅食物，用啲變壞嘅食材，或用啲污糟嘅手法去做嘅食物，近依年好似少咗啲，間中先有啲零星個案。最近，朋友送咗盒「黑心」月餅俾我，但放心，絕對唔喺食壞人嘅黑心食物，喺嚟自功夫點心嘅「蛋黃芝麻月」。

印象中，我記得舊年都收過，當我諗住又喺一模一樣嘅時候，打開睇睇，發覺有啲唔同，唔單止「黑心」，仲喺「黑」到出樣，連外皮都加入黑芝麻醬去做。一盒有4個迷你裝嘅蛋黃芝麻月餅，全新獨立包裝。一打開包裝，嗰朕芝麻香味好澎湃，每個月餅都印上「功夫」二字，清晰可見。

因為成個都喺黑色，所以，皮、餡都分得唔喺好清條界線，但內裡全部都喺芝麻蓮蓉餡，清甜之餘，芝麻味十分突出，口感亦算軟滑，加上不論餅皮定餡心都混入白芝麻，極具咬口；每個月餅只有一隻鹹蛋黃，而且，唔喺好大個，所以，比起其他嘅雙黃、三黃，依款月餅相對健康少少。

回顧返舊年個食評，無混入白芝麻粒，亦只有餡心加入黑芝麻醬，未喺全黑，所以，今年改良過嘅蛋黃芝麻月更好食，老婆仲超讚添！多謝老友心意，讓小弟今個中秋又多試一款製作有心思嘅月餅。

老婆兼職做帳嘅公司喺間港人打理嘅公司，一班員工都喺做咗十幾廿年嘅老臣子，喺講人情味嘅老一輩港資公司，所以，雖然佢只喺兼職，但中秋依類中國傳統節日，公司都照樣送咗盒月餅俾佢，仲唔喺普普通通嘅貨色，喺老字號嘅翠亨邨。

既然喺老一輩港資，送嘅月餅就無乜可能喺古靈精怪嘅款式或口味，而喺雙黃白蓮蓉，仲要喺極傳統嘅大個裝，一盒4個嗰一類。外觀賣相唔錯，餅模字體清晰，烘得金黃，沖杯熱茶，襯晒啦。切開睇睇咩料，餅皮好夠薄，但明顯做餅時搓壓蓮蓉及放鹹蛋黃時手勢差，可能喺啲師傅仔或幫工姐姐做，蓮蓉跟蛋黃之間竟然有咁多虛位，再切另一個亦如是，故非單一事件，喺質素嘅穩定性問題；此外，鹹蛋黃雖不至好乾，但肯定喺油分不足，還好嘅喺白蓮蓉軟滑而少甜。

翠亨邨嘅月餅都喺第一次食，而依一款雙黃白蓮蓉整體而言，只可以講喺好壞參半而已，所以，覺得跟其老字號之名有啲唔襯，鏗鏘無力。

中秋將至，賞月以外，食月餅點都喺必不可少嘅應節環節，更喺餅店各出奇謀嘅大日子。啱啱收到奇華送嚟嘅迷你奶皇月餅，一盒共有8款口味，其中3款味道更喺新成員，讓小弟一次過試齊8款奶皇月，非常感謝。奇華嘅「奶皇系列」一向都有水準，奶皇做得幼滑鹹香之餘，唔同嘅味道都頗有特色。

今次新加嘅3款口味，亦喺鍾意嘅口味。雖然奶皇月餅多達8款口味，事實上店家暫時未有依種「八星」禮盒，晌門市只喺有個別獨立口味或鴛鴦口味，想試齊8款就要買多幾盒先得。講到包裝，每個獨立包裝夠晒衛生，除咗包裝盒印有口味名稱之外，每個月餅面都有一或兩個字喺咩口味，唔使擔心搞錯。

店家嘅推薦食法喺放入微波爐加熱20秒，或放進焗爐以150°C慢烤約10分鐘，令奶皇餡烘得更料更綿滑綿芳香。迷你蛋黃奶皇月喺經典口味嘅奶皇月，簡單以鹹蛋黃混入牛奶做成奶皇餡，切開，皮薄而入口鬆化，奶皇餡色澤橙紅，散發陣陣蛋香，口感軟綿幼滑，保持水準。

迷你朱古力奶皇月上年曾試過依一款奶皇月，黑沉沉嘅餡心，鹹香中散發出朱古力味，算喺頗香濃，卻喺少甜。迷你蜜餞子薑奶皇月今年嘅新出品之一，蜜餞子薑又幾有新意，入口未有預期咁強勁嘅薑味，嚟得比較含蓄，可能喺子薑蜜餞咗，甜度中和番少少薑味，加重少少薑味都仲可以；而食落奶皇餡中有細微嘅蜜餞子薑肉，感覺幾好。

迷你伯爵茶奶皇月另一款茶味嘅奶皇月，對比起茉莉香片口味，伯爵茶奶皇月嘅茶香味比較突出，因為切開嗰下，已聞到些微茶香，再食落又確茶味香醇啲。迷你柚子奶皇月另一今年新品，雖話新嘢，但柚子味嘅月餅應該唔喺新鮮事，不過，水準又真喺做得唔錯。

入口有淡淡柚子清香，配搭上幼滑的奶皇，感覺甜而不膩，再者，柚子有健脾消滯之效，喺好好嘅組合。迷你麥芽糖醇低糖奶皇月最後所試嘅一款喺麥芽糖醇低糖奶皇月，據單張介紹選用小麥及粟米澱粉提煉而成嘅麥芽糖醇嚟造，絕對喺啱晒依家講求健康嘅人士，確然入口比咁多款奶皇月嘅甜度偏低，全無甜膩嘅感覺。

試咗咁多款奶皇月，兩款茶味及新出嘅蜜餞子薑都甚得小弟歡心，然而，原味嘅奶皇月依樣保持到水準。今年，你又會傳統蓮蓉月餅，抑或奶皇月餅呢？

依一類嘅杏仁條食過唔少，以酥皮做條身，再鋪滿杏仁薄片，的確好好食，作為下午茶，襯杯咖啡確喺幾寫意。多謝食友嘅心意，醒小弟一包美心出品嘅「原味杏仁條」，讓我可以晌勞碌嘅辦公室有個美味嘅下午茶。每包原味杏仁條內有6條杏仁條，每一條面面真喺杏仁片鋪到滿滿，外觀又烘得金黃，側邊望埋去個層次感唔算好分明，但入口鬆脆、少甜、富牛油香，而且，杏仁片好脆，帶住杏仁香味，真喺好滿足嘅下午茶。

認識到幾位知心食友，不時送上小食、餅乾，依啲可謂喺微不足道嘅小心意，但偶爾會化為給小弟嘅小確幸！

日本嘢久唔久都有食吓，其實，都幾鍾意同啲朋友一齊食放題，因為一個固定價錢任食有數圍，但比起食自助餐又平一截，食物選擇亦唔少，想食乜就點乜，各有所好，唯一喺漏單、時間緊嘅負面問題。但睇番近一年嘅食評，原來好耐無食過放題，對上一次已經喺舊年年尾嘅事，所以，拋出食放題嘅提議，實行大擦一場 。

一如所有放題，點菜紙分門別類放晌枱面，以小型檔案簿釘住啲點菜紙，個人覺得分得太多張，而且，好容易有漏夾嘅問題。大部分食物由點菜紙落單，小部份食物如甜品及汽水、果汁、啤酒或熱茶，可到專櫃自取，而甜品及飲品兩者嘅選擇亦算得上多 。

有一系列OKF果汁，有多款口味，我哋先後試咗芒果、菠蘿、提子、桃，又幾好飲喎，裡面仲有啲纖幼嘅果肉啜吓。個人最心水喺桃味，味道較為清甜，卻帶有濃郁桃香味 。此外，更每位客人奉送一杯Movenpick雪糕一杯，4款口味供選擇。

試勻10款，同老婆都覺得整體啲刺身都有水準，尤其三文魚、劍魚腩、甜蝦、鮑魚片、馬刀貝同北海道角螺，鮮甜出；反而，深海大赤蝦口感太膠，鮮帶子亦無夠爽口，顯得有少少失色。 壽司壽司類都有好多選擇，無論一般嘅壽司、空運活魚壽司、火炙壽司，都睇得見晌配搭上花咗唔少心思，不過，怕太易飽肚，又只得我倆公婆，所以，只選擇試試幾款創作壽司。

小食 豆腐及枝豆喺老婆心水，所以，胡麻冷豆腐及味付海帶枝豆各點一客，再加一份酸薑過過口癮，份冷豆腐真喺好滑，芝麻醬又香濃。 沙律 沙律類唔喺啲大大路嘅柚子沙律、中華沙律之類，5款沙律中有好幾款都挺特別，想就梗想試晒啦，不過，兩個人食得幾多吖。

結果，揀咗黑松露胡麻海鮮沙律及牛油果香草鮮蝦沙律，難得兩款都無迤做，沙律菜底好新鮮爽脆，而前者黑松露搭胡麻幾OK喎，濃香盡出，而後者香草味好突出，鮮蝦亦爽彈，只恨佢牛油果少得可憐。 手卷、軍艦、卷物平時去食日本嘢，依幾類食物當然都會點啦，不過，去到放題，咁飽肚嘢就通常都放棄。

雖然如此，其實睇番佢哋嘅選擇，睇落又似乎唔錯嘅，不過，無理由為樖樹放棄個森林嘛。 炸物香口嘢當然啱啦，不過，6款炸物裡，如黃金炸雞、吉列炸帶子、酥炸黑輪卷……等等，唔算好吸引到小弟，所以，亦都無點。

天婦羅 無食炸物，天婦羅就更加唔可以錯過，當中幾款天婦羅野菜，就更啱老婆，溫室南瓜天婦羅、秋葵天婦羅、蕃薯天婦羅都喺佢嘅偏愛，南瓜、蕃薯都粉甜，秋葵爽口；虎蝦天婦羅亦都不俗，全部入口都唔油，粉漿夠薄。

燒物 基本上，燒物我哋都叫得唔少，不過，樣樣都喺逐串逐串嚟，結果發現佢哋喺儲單出菜，未夠有霸氣咁一碟過嚟晒啲燒物。兩張點菜紙，共有12款選擇。燒雞翼、鹽燒海蝦、燒冬菇串、燒牛餅串屬普通之選，唔喺話唔好食，只喺普普通通啫，當然，對雞翼、海蝦……等等有情意結就另計，而燒牛餅串似燒到乾晒水嘅牛丸咁，不過，沾啲泰式酸辣醬又幾OK喎。

燒廣島蠔、鹽燒多春魚、燒有機鮮菠蘿、燒鰻魚串、燒有機日本蕃薯仔屬美味之選，廣島蠔大隻厚肉，加埋啲芝士、洋蔥粒一齊焗，幾好味；多春魚勁多春，外皮幾香脆；燒菠蘿一向都好食，燒乾少少水份，就更清甜；而鰻魚串搽上照燒汁去燒，香濃惹味；蕃薯仔一口一粒，好粉好甜。

燒紐西蘭香草羊鞍、鹽燒牛舌屬個人喜好之選，好唔好食在乎個人口味，羊鞍燒得焦香，既有香草味，又有點點羊羶香，肉質軟腍富肉汁；牛舌煙韌，帶股獨有嘅牛舌燥味。 主食 依一類包括啲拉麵、烏冬之類，壽司都無點試，超飽肚嘅拉麵、烏冬就更加唔會嗌啦。

不過，佢哋反而有兩款湯品喺我哋都有興趣，尤其老婆就最鍾意飲湯。自家製立魚湯，同點菜紙個樣好唔一樣，不過，總算幾清幾香，味道不過不失；反而個南瓜湯掂喎，好濃南瓜味之餘，口感順滑。 和風料理、一品料理兩款料理就猶如廣東式小炒或小菜咁，若非人少，一定會點一客鐵板雪花牛柳粒、雪花牛肉鍋及龍蝦海鮮粥嚟試試，擔心太大份，尤其個粥，標明2-4人，真喺一客頂幾份刺身啦，小弟仲想留少少肚食甜點，食甜點總會令人開心啲！

Movenpick雪糕 品牌始終喺唔牌，質素有一定保證。老婆揀朱古力，軟滑香濃，內裡仲有朱古力碎片；小弟揀意式奶凍，好重奶香味之餘，拌入紅桑莓醬，帶點酸甜味，好食。 甜品 一口氣搞攞晒咁多種類甜點，有朱古力餅、朱古力撻、馬卡龍、綠茶奶凍、木糠布甸、意士多啤梨奶凍，質素唔會有咩好大驚喜，但都算中等偏上，尤其啲馬卡龍，比預期中好，外層脆得嚟有點煙韌，甜得唔會太過份，唔甜就唔喺馬卡龍啦，最麻麻喺啲朱力餅，朱古力味雖濃，但入口好乾。

雖然，未至於抛嚿磚，引塊玉返嚟，但「至尊滿屋」的確喺間食得過嘅放題店 。

本身唔係迪士尼粉絲，所以，迪士尼開咗咁耐以嚟，印像中都喺去過兩三次，次次都喺有啲優惠券之類。而佢嘅餐廳無論樂園裏邊，還是酒店嘅，幫襯嘅都喺寥寥可數，實在唔多，今次入到嚟迪士尼嘅宴會廳，無非都喺出席表姨甥嘅婚禮。

喺度擺婚宴一大亮點就喺宴會廳嘅環境非常之好，無任何柱位，又超高樓底，裝修華麗，加埋燈效；另一亮點就喺中場時段，會出現迪士尼卡通人物同大家拍照！因為原先都無諗住寫呢度嘅食評，所以都喺靠手機隨意影，故相片唔多。

不過食完之後，覺得啲嘢唔錯，又想寫番篇。先講講菜單，其實跟一般擺酒無乜分別，但服務方面就採用高級酒店嘅標準，即係每道餸菜都準備好晒以位上。鴻運乳豬全體 雖然菜式名叫乳豬全體，當然未有完全見到「全體」啦，先上枱就喺成雙成對嘅份量，賣相幾精緻，又加啲卡通元素，講番件乳豬，其實外皮真喺好脆口，豬肉鹹香細緻，夾埋塊薄餅食啱啱好！

碧綠帶子拼香芒金絲蝦 所謂碧綠，不外乎都喺西蘭花，欣賞佢烚得啱啱好，無過腍，帶少少爽口，依帶子好鮮甜，咬落彈牙，當然香芒金絲蝦喺呢度菜嘅重點，外層好香脆，唔油膩，裡面將蝦膠包住芒果炸，所以食落真喺好好食。

竹笙花膠海鮮羹 小弟戒咗食魚翅，無食好多年，所以，今餐飲宴 喺海鮮羹，唔喺魚翅就更加啱晒我。竹笙爽口，花膠腍滑，個海鮮羹推得啱啱好，唔會太稀，亦唔會太杰身，呢度啲中菜真喺有水準。蝦子遼參鮑脯 跟住呢道算喺貴價菜式，條遼參都算幾大條，咬落爽爽哋，但其實遼參本身無乜味，所以，靠啲蝦仔芡汁令遼參食起嚟有陣鹹香味；另外，件鮑脯都砌得好厚身，口感柔韌，真喺唔錯。

清蒸大海東星斑 同乳豬一樣，啲「東星」嚟到已經喺分好咗一碗碗，可惜無機會見到成條東星斑有幾大。不過啲魚肉好有魚味，非常之鮮甜，蒸得剛好，嫩滑到不得了，食魚鮮都喺清蒸最正。松露醬燒龍崗雞 相片所見，龍崗雞炸得皮脆金黃，非常吸引，食落皮脆肉嫩，加上皮下脂肪少，所以，隻雞嘅本身有質素，而松露醬喺額外添加上去，沾上之後，食嚟多咗陣松露幽香，非常夾。

錦繡澳洲和牛炒飯 個炒飯睇落就無乜特別，食嘅都喺食材嘅質素同師傅嘅手勢，用上和牛，當然感覺高級一啲，二來實際上個炒飯炒得幾爽身，飯粒分明，此外就喺唔會有一般中式酒樓嘅弊病，就喺落油太多。龍蝦汁鮮菌炆伊麵 同個飯一樣，呢個伊麵睇落平平無奇，實際又喺重點放晌食材同師傅手勢上，加入龍蝦汁去炒個麵，自然份外加分，不過老實講，我又唔喺好覺得蝦味好重，但啲伊麵炒得幾唔錯，同樣唔會炒到好腍，感覺算喺乾爽。

珍珠雙喜紅豆沙、米奇鴛鴦酥 碗紅豆沙就無乜特別㗎喇 ，裡面加咗少少西米咁囉，反而亮點喺兩粒鴛鴦酥，因為一嚟喺米奇公仔樣，呢個喺加分位，其次內餡喺鳳梨酥，做得好唔錯，外層酥化，裡面嘅餡料清甜好食。期間有段時間，米奇、米妮會出場，會同新人及賓客、新人一同拍照，都算喺高峰位，喺呢度擺酒嘅亮點。

整體而言，呢度嘅招呼有一定嘅高水平，食物嘅質素亦高質，相信一眾賓客都好滿意。

晌舊年年底先落戶香港嘅日本過江龍超人氣伴手禮Tokyo Milk Cheese Factory，產品當中嘅牛奶芝士餅、艾登芝士蛋糕、海鹽芝士曲奇及蜂蜜芝士曲奇喺店家主打，試過嗰兩款曲奇又的確幾好食，又幾特別。

今次食友送上此店嘅曲奇，原以為又喺曾試過嘅口味其中一款，點知喺有驚喜嘅新口味！喺咩口味？小弟譯佢為羅勒蕃茄芝士曲奇 。包裝嘅外觀跟其他曲奇產品一樣，所以，都喺靠盒底嘅標貼；不過，內裡獨立嘅包裝紙就有啲分別，我仲記得海鹽芝士曲奇嘅「牛牛」招紙貼喺藍色，蜂蜜芝士曲奇則用上橙色，而手中嘅羅勒蕃茄芝士曲奇卻用上紅色。

全部獨立包裝，食用衛生方便 。外層曲奇以北海道牛奶及羅勒製成，所以，入口帶有點點既香草香，而中間夾住一片莫沙里拉芝士，應喺加入蕃茄成份，所以，芝士嘅色澤偏橙紅，芝士味中又嗒出微微蕃茄味 。此外，正如上次食評咁講，外形有種好似食緊「菠蘿油」嘅感覺，當然，無咩油膩感啦。

晌個悠閒嘅星期六晏晝，沖杯咖啡，配番幾件羅勒蕃茄芝士曲奇，想返起好友嘅不時送贈，就想記起好多感恩嘅事。 題外話/補充資料 因為喺朋友所送嘅禮物，所以，幾個細項評分嘅參考值唔大。

同相熟食友嘅聚會，除咗可以聚一聚一齊「犯罪」之外，周不時都收到佢哋醒我嘅小食禮物，今趟又收到一小包出自馬莎嘅迷你朱古力碎碎曲奇 。因為曲奇一般嚟講都墜手啲，所以，雖然每包100g，但唔覺唔覺好容易一鋪過清晒。

每粒曲奇混有唔少朱古力碎粒，從包裝顯示，朱古力粒喺27%嘅黑朱古力，味道唔會超濃，但亦嚐到點點甘苦味。至於粒粒迷你尺寸，一啖一粒，唔會食到周圍餅碎，不過，口感一般，唔多夠鬆脆，似美式曲奇多啲 ！本來都打算當下午茶咁一次過晒，不過，小弟都算食得甜，但食咗大半都覺得有「漏」，所以，留咗小半包明天待續。

題外話/補充資料 因為喺朋友所送嘅禮物，所以，幾個細項評分嘅參考值唔大。

寫咁耐嘅曲奇食評，叫得做「好友」在嚐曲，就梗喺好友嘅相贈，不過，今次依包就唔同，喺老婆醒我嘅 。事緣佢買咗幾包請啲細路食，點知啲細路唔鍾意，剩低一包就醒咗俾我。究竟點解啲細路唔鍾意？咪因為口味之故，美式燕麥提子曲奇口感較粗，大抵啲細路覺得巉口囉 ！

每包淨重150g，無刻意數有幾多塊，大概12-14塊左右。對比起平時食到嗰「軟腍腍」嘅美式曲奇，依一款一啲都唔腍喎，入口鬆脆而有咬口，並且好有麥香，掂喎 。所以，經常都話喇，食嘢都喺講口味啱唔啱，好似小弟經常跑大陸山區，啲調味真喺唔多啱我，故次次最好食嗰味就喺普普通通嘅炒菜 。

其實對汀蘭居唔算陌生，因為老婆就有富貴老友住晌隔離嘅海濤花園，不過，佢一直以為汀蘭居只喺服務式住宅，無諗過仲喺酒店，而且有家餐廳晌裡面添。之前已留意到佢哋晌周六、日有做早午自助餐，而且，質素睇落頗高，所以，趁周六走嚟一趟，嘆嘆一頓懶洋洋嘅早午餐 。

老婆知道荃灣港鐵站有小巴過去，不過，晌官網睇到原來荃灣西有免費穿梭巴士直達，仲方便我哋。但網頁顯示供住客享用，再打電話問問，食客一樣得。由於晌非多人時段享用，夾啱時間，唔使多等就有車有位，一陣間就由荃灣西站到汀蘭居 。

一入門口，就喺「酒店」大堂，有梳化椅、書櫃，感覺頗有家居味道，有唔少住客都晌度打書釘咁款 。再往內走，就喺餐廳，地方頗大，樓底高，右邊全部喺落地大玻璃，雖然對出唔喺即刻望海，喺屬於酒店嘅小花園，但感覺開揚舒服。

有部分挨牆梳化位，坐落就更爽。此外，無意間望到天花，所以冷氣出風位都加上透明膠板隔一隔，唔怕被冷氣吹到頭暈，依啲都喺晌服務上嘅加分位 。其實，外出有啲露台位，不過，喺設定為可吸煙區域，亦見幾位煙民，所以，乖乖揀番室內位。

果汁任飲 早午自助餐提供蘋果汁及橙汁任飲，飲落似喺「果汁先生」嘅質素。坐低未攞嘢食，先斟一杯解吓渴。 沙律 食物區嘅正中央放下大大盤嘅沙律菜連多款配料，3款醬汁連油醋，所用嘅器皿，以及擺設，得幾有心思。

第一道菜先食喺貫性用嚟開胃嘅沙律，其實你見佢哋用料真喺不賴，有紅菜頭、雅枝竹，加上樣樣配料要啲，淋少少法式蜜糖芥辣醬落沙律菜度，味道已經好唔錯，但至緊要都喺食材新鮮。 刺身、壽司、冷麵 晌另一邊位，有多款日本食物，以及幾款預製好嘅沙律，外觀唔錯。

小弟就無夾嚟食，都喺黐老婆碟刺身試試，有吞拿、三文、八爪魚，感覺都幾鮮味。不過，今日人流唔多，唔需要點樣補貨，少少擔心就咁放晌室溫，隔耐咗新鮮度會有所不足。 冷盤、芝士碟 依個區域嘅食物好唔錯，前者有沙樂美腸、西班牙腸及巴馬火腿，而後者有藍芝士、金文畢及艾曼托，不過，再細看，就唔見有藍芝士，但卻配搭上唔少乾果及合桃。

凱撒沙律 除咗之前描述嘅沙律，以及晌日本嘢食附近嘅預製沙律外，仲有一處特別將即製凱撒沙律分開，而原個意大利巴馬臣芝士肯定喺焦點所在。將羅馬生菜混和凱撒沙律醬，再灑下煙肉碎、麵包粒及巴馬臣芝士碎，喺滋味嘅組合。

龍蝦湯 是日餐湯只有西湯一款，不過，絕唔喺普通嘅忌廉湯，而喺香濃得緊要嘅龍蝦湯，都未入口，打開煲蓋已經嗅到陣陣龍蝦香，香味一湧而上。幾樣好嘢就當然可以夾埋一次過食，凱撒沙律、自家製蒜蓉醬拼金文畢芝士配法包，伴龍蝦湯，以女生嚟講，當一份輕怡嘅午餐都仲得呀！

不過，當然由小弟一個人已夠食力搞掂晒啦，之前老婆話啲龍蝦湯有少少偏鹹，發揮自助餐DIY精神，拌點奶落去，既緩和一下個鹹度，入口就更滑溜多啲。 BBQ 好多人都鍾意燒烤，但有啲人就嫌麻煩，晌度食早午餐就有BBQ提供，叫人食得乾手淨腳。

烤肉有牛扒、烤腸、雞中翼、羊扒、青口及阿拉斯加皇帝蟹脚 ，仲有多款烤菇同燒菠蘿。先試部份燒烤菜式，10寸長嘅皇帝蟹脚當然喺目標啦，不過，為咗方便客人取用，部份已裁為細件。食落又幾有碳火香，肉味鮮甜，又唔會好鹹，唧少少檸汁，一流呀；燒青口伴上蕃茄沙沙，又真喺唔錯喎。